Um síðustu helgi stóð Flötur , félag stærðfræðikennara , fyrir árlegri námsstefnu um stærðfræði og fór hún fram á Hótel Borgarnesi . Þar komu saman kennarar af grunn - og framhaldsskólastigi í landinu til að kynna sér ýmsar nýjungar og hugmyndir um kennslu í stærðfræði . Þar sem kennarar í Grunnskólanum í Borgarnesi hafa verið að skoða leiðir að undanförnu til að auka áhuga og færni nemenda sinni í stærðfræði notuðu fimm þeirra tækifærið og mættu á námsstefnuna . Þetta voru þær Sóley Sigurþórsdóttir , Arna Einarsdóttir , Hólmfríður Ólafsdóttir , Hólmfríður Sigrún Gylfadóttir og Margrét Skúladóttir . Meðal fyrirlesara var Steve Watson , háskólakennari frá Nottingham í Bretlandi , sem fjallaði um verkefnamiðað nám í stærðfræði . Fram kom í erindi hans að rannsóknir benda til þess að með því að skoða , rannsaka og setja fram reglu ná nemendur mun meiri færni og þekkingu í stærðfræði . Hlutverk kennara færist frá því að vera í sviðljósinu í kennslustundinni í það að vera leiðbeinendur sem leiða nemendur áfram með opnum jákvæðum spurningum . Samkvæmt aðferðinni eiga nemendur sem einstaklingar að fá fyrst að velta fyrir sér stærðfræðiverkefnum einir áður en unnið er að lausn í hópum . Mörg önnur erindi voru einnig flutt á námsstefnunni , svo sem erindi Írisar Róbertsdóttur sem hét „ Út fyrir þægindarammann - Umræður og umhverfi , “ þar sem fjallað var um stærðfræði yngri nemenda og erindi Sigrúnar Lilju sem fjallaði um óhefðbundna kennsluhætti en þar sagði hún frá skemmtilegum verkefnum og tilraunum sem hún framkvæmir í stærðfræðikennslu í Menntaskólanum við Sund . Þátttakendur fengu að spreyta sig á verkefnum á námsstefnunni og á myndinni sem fylgir hér má sjá eitt af þeim . Í samtali við Skessuhorn vildu kennararnir sem tóku þátt í námsstefnunni hvetja lesendur til að velta fyrir sér lausnum og spurningum sem vakna við að skoða verkefnið , sem sé allra athyglivert . „ Ljóst er að svona námsstefna styrkir kennara í starfi og gefur þeim margar hugmyndir í vegarnesti í kennslu . Við kennararnir í Grunnskólanum í Borgarnesi fórum í það minnsta kátar og glaðar heim og ákveðnar í að prófa nýjar leiðir , “ sögðu kennararnir ánægðir í bragði með námsstefnuna sem þeir ætla sér að mæta aftur á að ári . Myndatexti með stærðfræðidæmi : Dæmið umrædda sem kennararnir leggja fyrir lesendur . Það er á ensku , en snarað yfir á íslensku hljóðar það svo . „ Samtök sem hafa eftirlit með villiköttum segja að læða geti eignast 2.000 afkomendur á 18 mánuðum . Sannreynið að talan sé raunhæf , byggt á þeim forsendum að lengd meðgöngu séu 2 mánuðir , að kettlingur geti eignast afkvæmi fjögurra mánaða gamall , að fjöldi kettlinga í goti séu á bilinu 4 - 6 , að fjöldi gota á hverju ári geti að hámarki verðið 3 og að hámarksaldur fyrir læðu til að eignast kettlinga sé 10 ár . “